b'\n_START_ARTICLE_\nAhmattiahvenet\n_START_SECTION_\nLajit ja anatomia\n_START_PARAGRAPH_\nAhmattiahventen heimoon kuuluu yksi suku ja l\xc3\xa4hteest\xc3\xa4 riippuen 5\xe2\x80\x9313 lajia. Lajeihin kuuluu muun muassa ahmattiahven (Champsodon vorax). Ahmattiahvenet ovat pienikokoisia kaloja, jotka kasvavat 15\xe2\x80\x9340 cm pitkiksi. Ruumiinrakenteeltaan ne ovat pitkulaisia ja suurip\xc3\xa4isi\xc3\xa4. Heimon kaloilla on kaksi selk\xc3\xa4ev\xc3\xa4\xc3\xa4, joista etumainen on lyhyt ja piikik\xc3\xa4s ja taaempi pidempi ja pehme\xc3\xa4ruotoinen. My\xc3\xb6s per\xc3\xa4ev\xc3\xa4 on hyvin pitk\xc3\xa4. Vatsaev\xc3\xa4t ovat pitk\xc3\xa4t ja sijaitsevat eturuumiissa ennen pienikokoisia rintaevi\xc3\xa4. Suu on ahmattiahvenlajeilla suuri, se ulottuu silmien taakse. Hampaat ovat ter\xc3\xa4v\xc3\xa4t. V\xc3\xa4rilt\xc3\xa4\xc3\xa4n lajit ovat ruskehtavia ja kyljet ovat hopeanv\xc3\xa4riset. Ruumiissa voi olla tummempia laikkuja.\n_START_SECTION_\nLevinneisyys\n_START_PARAGRAPH_\nAhmattiahvenia tavataan Afrikan rannikolta ja Punaiselta merelt\xc3\xa4 Havaijille ulottuvalta vy\xc3\xb6hykkeelt\xc3\xa4. Niit\xc3\xa4 on tavattu l\xc3\xa4helt\xc3\xa4 pohjaa 400\xe2\x80\x931100 metrin syvyydest\xc3\xa4 ja ne mahdollisesti nousevat \xc3\xb6isin l\xc3\xa4hemm\xc3\xa4ksi pintaa. Kalat liikkuvat suurinakin parvina ja ne saalistavat ruuakseen pienempi\xc3\xa4 el\xc3\xa4imi\xc3\xa4.'